અમોલા ફરી મિરર સામે ઊભી રહી. જિન્સ-ટીશર્ટમાં પોતાનું નવું જ રૂપ જોતી રહી. વળીવળીને જોવા લાગી. રોહને એને સમજાવેલી નાર્સિસસની કથાનું સ્મરણ થયું. મિરર આગળથી તરત હટી ગઈ. ઘડિયાળમાં જોયું. દસ થવા આવ્યા હતા. તે અસમંજસમાં જ બહાર નીકળી. ઘરને તાળું માર્યું. રસ્તા પર આવી ઑટો પકડી. બેસતાં બોલી, ‘ટોપા સર્કલ. બૂક ફેર છે ત્યાં લઈ લો.’ બૂક ફેરમાં પહોંચી ગઈ. રોહને એને વાંચવાનો રસ જગાડ્યો હતો. બૂક ફેરની જાહેરાત વાંચી ત્યારથી જવાની ઈચ્છા હતી. સાંજે તે બૂકફેરમાં ફરી. પણ ચોપડી ખરીદવાનું ગોઠયું નહીં. તે બહાર નીકળી ગઈ.